***Cassidulinoidea*** ir foraminīferu virsdzimta rotaliīdu kārtā. Virsdzimtas izveidošana tiek piedēvēta franču naturālistam Alsidam Orbiņī. Ģeohronoloģiski *Cassidulinoidea* ir zināma no paleocēna līdz mūsdienām.

Apraksts
--------

Čaula ir biseriāla, kas sākotnēji bija satīta, bet pēc tam var būt attīta atpakaļ. Sieniņas veidotas no kalcīta, perforētas, optiski radiālas vai graudainas. Atvere veidota starpmarginālas spraugas veidā vai arī var būt termināla. Tā var būt aptverta ar lūpu vai atloku, un tai var būt zobu plātne.

Vēsture
-------

Nosaukums *Cassidulinoidea* pirmo reizi parādās 1963. gadā meksikāņu biologa Augustīna Ajalas Kastanaresa darbā, kurā viņš to piedēvē Alsidam Orbiņī ar piezīmi "*nomo correcto*", atsaucoties uz viņa 1839. gada publikāciju. Vēl pirms tam 1961. gadā amerikāņu mikropaleontologi Alfrēds Lēblihs un Helēna Trappana savā darbā pieminēja virsdzimtu *Cassidulinacea* d'Orbigny, 1839, atsaucoties uz to pašu Orbiņī darbu. Orbinī savos 1839. gada darbos bija izdalījis tikai *Cassidulinidae* dzimtu, iekļaujot tajā vienīgo *Cassidulina* ģinti, un kopā ar *Asteriginidae* dzimtu to iekļāva *Entomostegues* kārtā. Ne virsdzimtu, ne apakšdzimtu *Cassidulinidae* dzimtai Orbiņī nebija veidojis. 1981. gadā padomju mikropaleontoloģe Hadižata Saidova izveidoja *Cassidulinitidea* Saidova, 1981 virsdzimtu, iekļaujot tajā vienu izmirušu ģinti *Cassidulinita* Suzin, 1952 ar divām sugām, kas vēlāk tika iekļauta *Cassidulinoidea* virsdzimtā. 1994. gadā kanādiešu pētnieks Freds Klarks aprakstīja jaunu neogēna sugu *Hooperella strigata* Clark, 1994, uz kuras pamata izveidoja jaunu ģinti un dzimtu, kas tika iekļauta *Cassidulinoidea* virsdzimtā. 2017. gadā šveiciešu protozooloģe Marija Holcmane un poļu biologs Jans Paulovskis publicēja rotaliīdu kārtas ģenētiskos pērījumus, kuru gaitā izdalīja jaunu virsdzimtu *Serioidea* Holzmann & Pawlowski, 2017, kurā apvienoja ģenētiski līdzīgās *Bolivinitidae*, *Cassidulinidae*, *Uvigerinidae*, *Sphaeroidinidae* un *Globobuliminidae* dzimtas. Taču šī virsdzimta tika noraidīta kā neatbilstoša ICZN (Zooloģiskās nomenklatūras starptautiskā komisija) prasībām, jo tai nav izdalīta tipiskā ģints. Attiecīgi, visas šīs dzimtas, izņemot bolivinitīdas, tiek iekļautas *Cassidulinoidea* virsdzimtā, kā senākajā taksona sinonīmā.

Sistemātika
-----------

*Cassidulinoidea* virsdzimtā ir iekļautas šādas dzimtas:

* virsdzimta: ***Cassidulinoidea*** d'Orbigny, 1839

* dzimta: *Cassidulinidae* d'Orbigny, 1839
* dzimta: *Cassidulinitidae* Saidova, 1981 †
* dzimta: *Globobuliminidae* Hofker, 1956
* dzimta: *Hooperellidae* Clark, 1994
* dzimta: *Sphaeroidinidae* Cushman, 1927
* dzimta: *Uvigerinidae* Haeckel, 1894

(†) - izmirušu organismu grupa.

Atsauces
--------

1. ↑  Loeblich, A. R.; Tappan, H. (1988). Foraminiferal Genera and their Classification. Van Nostrand Reinhold Company, New York. 503 lpp. ISBN 0-442-25937-9
2. ↑  (1839a). Foraminiferes. in De la Sagra, R. Histoire physique, politique et naturelle de I'He de Cuba. A. Bertrand Ed. Paris, t. 8, p. i-xlviii, 1-224,
12láms. 39. lpp.
3. ↑  (1939b). Voyage dans l' Amérique Méridionale. Paris y Strasbourg. v. 5,
Foraminiferes, pt. 5, p. 1-86, láms. 1-9. 54. lpp.
4. ↑  Саидова Х.М. О современном состоянии системы надвидовых таксонов кайнозойских бентосных фораминифер. М.: Изд-во АН СССР, 1981. 73 с.
5. ↑  Clark, F. E. (1994). New species and a new genus of Neogene benthic foraminifera from the Southwest Pacific Ocean. The Journal of Foraminiferal Research. 24(2): 110-122.
6. ↑  Holzmann, M.; Pawlowski, J. (2017). An updated classification of rotaliid foraminifera based on ribosomal DNA phylogeny. Marine Micropaleontology.
7. ↑  World Foraminifera Database